Lav et referat af nedenstående tekst:

Tekst:
Cathrine har talt med familie og venner om det; der er en risiko for, noget går helt galt, når hun drager afsted mod Guineabugten, hvor omkring 40 procent af alle rapporterede piratangreb på verdensplan finder sted. - Det er lidt underligt og ikke noget, jeg havde tænkt, jeg skulle tage stilling i min alder, siger Cathrine, der er 24 år og til dagligt læser medicin på Aalborg Universitet. Afklaret og psykisk robust Hun er en af den 180 mand store besætning, der søndag er klar til mission i det farefulde hav ved Afrika - og derfor har hun taget stilling til, hvad der skal ske, hvis hun kommer ud for en ulykke i forbindelse med missionen. - Der er selvfølgelig gået mange tanker igennem hovedet på en, men jeg synes, jeg er rimelig afklaret og psykisk robust til at tage afsted på missionen. Jeg har udfyldt "Min Sidste Vilje", som betyder, at jeg har skrevet ned, hvad der skal ske med en, hvis det utænkelige skulle ske, at man bliver skudt eller noget, siger Cathrine til TV2 Nord. Hun deltager i missionen på fregatten som messegast, det vil sige hun skal sørge for, at hun og den øvrige besætning får mad - og der er pænt og rent i spiseafdelingerne ombord på Esbern Snare. Dertil kommer, at hun skal hjælpe med udvidet førstehjælp, hvis det bliver nødvendigt - i samarbejde med skibets læger. 140 kidnapninger i bugten Fregattens formål er at afskrække pirater og støtte den civile søfart i området. Det gør fregatten med en opgave, der omfatter overvågning og rekognoscering, områdebeskyttelse, ledsagelse eller eskortering af skibe samt eftersøgning og redning. I gennemsnit sejler op mod 30-40 danskopererede skibe gennem Guineabugten på daglig basis, og de transporterer gods for næsten 10 milliarder kr. om året. Den danske regering ser med stor alvor på sikkerhedssituationen i Guineabugten, hvor der er piratangreb - og alene i 2020 blev mindst 140 søfolk kidnappet i Guineabugten, som svarer til 95 procent af alle rapporterede  kidnapninger. Skibsbidraget vil blive indsat under dansk kommando i internationalt farvand. Danmark er ikke alene, men koordinerer tæt med en række lande, der også opererer i området herunder Italien, Frankrig, Storbritannien og USA. Fregatten er udstyret med en SEAHAWK-helikopter og vil kunne indsætte specialoperationsstyrker fra fregattens maritime indsatsstyrke, hvis det bliver nødvendigt. Glæder sig - trods alvoren Og trods alvoren i missionen, så tøvede Cathrine ikke med at sige ja til at komme med ombord. - Det skulle jeg da bare. Det er en helt særlig mulighed at komme med på mission, og det giver god mening at komme ned og hjælpe civile skibe, siger hun. Hun har tidligere sejlet med Søværnet og også aftjent sin værneret i Søværnet - og hun frygter ikke missionen, der begynder søndag eftermiddag. - Jeg har lavet nogle farvelbreve og farvelvideoer til min familie, hvis det utænkelige skulle ske, men på den måde er jeg tryg ved at tage afsted, fordi jeg ved, at jeg efterlader mig noget til dem, hvis der skulle ske noget, siger den 24-årige medicinstuderende. Forberedelserne til missionen har fået Cathrine til at sætte nogle ting i perspektiv - og sætter tanker i gang i forhold til,  hvordan hun gerne vil leve. - Det giver stof til eftertanke i forhold til, hvad jeg gerne vil med resten af mit liv, siger hun. Fremme om to uger Lige nu glæder hun sig mest af alt til være sammen med den øvrige besætning og komme afsted og måske gøre en forskel for andre. - Vi er nogle gode soldaterkammerater, så jeg glæder mig til at være tæt på dem og komme ud og se, hvad der sker, siger Cathrine. Afgangen lyder fra Flådestationen i Frederikshavn søndag klokken 14, og det ventes, at Esbern Snare er fremme i Guineabugten om to uger.

Referat:
Det er med livet som indsats, når den 24-årige medicinstuderende søndag sammen med den øvrige besætning på fregatten Esbern Snare sætter kurs mod Guineabugten.